V. Veteška, podpredseda NR SR: (2004-12-02):
D. Podracká, poslankyňa: Vážený pán predsedajúci, dámy poslankyne, páni poslanci, stavovská literárna česť ma núti povedať pár slov k tomu, čo tu odznelo aj z úst pána poslanca Čaploviča. Po prvé, chcem zdôrazniť, že ide o novelizáciu zákona o matrikách a nie o novelizáciu jazykového zákona. To znamená, že ide tu o totálne nepochopenie, pretože nám išlo a stále ide o to, aby sa používalo iba v mediálnom, kultúrnom a verejnoprávnom priestore také priezvisko, ako ho žena dostala ako znak svojej identity tam, kde sa narodila. Ak sa raz niekto narodil ako Daniela Steel alebo Gertruda Stein, alebo neviem Elfriede Jelinek, tak je právom tejto ženy cudzinky, keďže takúto identitu dostala ona vo svojej matrike, aby mohla v tomto mediálnom priestore používať toto meno. To znamená, ak je toto meno znakom jej identity, tak nech Daniela Steel, keď jej vyjde román, je Daniela Steel a nie Daniela Steelová. Vzniká úžasná dezinterpretácia najmä vo verejnosti asi takého druhu, ako tu predviedol pán poslanec Čaplovič, pretože slovenské ženy sa obávajú, že teraz stratia príponu -ová, že stratia také alebo onaké mená, čo je absolútne nie tak, podľa mňa je to úplne naopak, resp. nám v tejto úprave išlo o niečo celkom iné. Špecifikom slovenskej situácie je to, že máme rozdelený zákon o matrikách, to je zákon č. 154, a zákon o mene a priezvisku, zákon č. 300, čo v iných štátoch, najmä okolitých, je v jednom zákone a práve tieto problémy nevznikajú. Som si vedomá, že ministerstvo vnútra pripravuje novelu zákona o mene a priezvisku, kde práve túto úpravu plánuje, pretože je to v požiadavkách legislatívy Európskej únie. Jednoducho, či sa to pánovi Čaplovičovi páči, alebo nie, táto úprava bude nevyhnutná a skôr alebo neskôr bude musieť byť prijatá. Bola som na rokovaní s doktorom Jančom na ministerstve vnútra, kde sme o tom aj otvorene hovorili, dokonca sa hovorilo aj o tom, že v zákone č. 300 § 15a a § 15b by sa mal novelizovať do konca aj v tom zmysle, že ak sa nepoužije v zmysle matričnom meno cudzinky tak, ako ona ho má zapísané v matrike, môže si táto osoba nárokovať určité finančné odškodnenie za to, že napríklad na titule jej knižky bolo to meno použité nesprávne. Nechceli sme v žiadnom prípade zasahovať do literárneho alebo iného textu, ako to predviedol pán poslanec, že by sa teraz celé obsahy a názvy menili, pretože v zmysle jazykového zákona o jazyku by to tak ani v praxi vôbec nebolo. Tu ide iba o matričné meno, preto nechápem, prečo sú tu takéto rozpory okolo toho popri tzv. veľkej legislatíve, keď toto je naozaj len marginalizácia, a najmä na pozadí tohto, pred čím tá rozprava stojí, ako je štátny rozpočet a rôzne iné ďalšie dôležité zákony. Som presvedčená, že skôr alebo neskôr k tomu dôjde, lebo Európska únia tvrdí, že v zmysle Charty o ľudských právach a slobodách je ochrana priezviska právom na ochranu osobnosti, patrí medzi práva na ochranu osobnosti. To znamená, že tak či tak do roka a do dňa táto úprava bude prijatá. A ako žena na záver chcem povedať, že si myslím, že dostávame meno a priezvisko ako znak svoje identity, a keď sme ho tak dostali, ak sme cudzinci, tak takto by sa malo rešpektovať aj v iných krajinách, pretože nie v zmysle numerologickom alebo astrologickom, keď sa vypočítavajú cez písmená nejaké zratúvania čísel a určuje sa osud, ale jednoducho je znakom identity, je kultúrnym venom, je nie znakom prechyľovania, znakom toho, kým tá osoba je. Ďakujem za pozornosť.